Potch-paartjie stukkend ná seuntjie se waterdoodNathan Delport by sy ouers, Johnny en Suzette. Foto: Facebook Die 17-maande oue Nathan Delport het in die swembad beland nadat iemand vermoedelik die hekkie van die heining om die swembad oop vergeet het. Jo-Anne Delport, Nathan se ouma, het aan Maroela Media vertel die gesin bly in ŉ woonstel agter in Nathan se ander ouma se erf. Nathan het die middag by sy ouma en gekuier en met sy niggies gespeel. Suzette, sy ma, was in die woonstel besig om kos te maak en het oorgestap na die hoofhuis om Nathan te gaan haal. Toe sy hom nie in die huis kon kry nie, het sy dadelik swembad toe gehardloop, waar sy hom in die water sien dryf het met sy gesig na onder. “Sy het hom uit die water gehaal en dadelik probeer om mond-tot-mond-asemhaling toe te pas, maar dit was te laat,” het Jo-Anne gesê. Hulle het met Nathan na ŉ nabygeleë hospitaal gehaas, waar dokters gespook het om hom te probeer bybring. Hy is egter by die hospitaal dood verklaar. “Ek dink hy was reeds dood toe Suzette hom uit die water gehaal het. Hy kon baie lank in die water gewees het, want hy was ten minste ŉ halfuur onder haar oë uit. Sy ander ouma het gedink hy is maar daar in die huis rond, want hy was ŉ besige mannetjie,” het Jo-Anne gesê. Sy het ook gesê dat die familie nie oor die swembad bekommerd was nie, omdat daar ŉ heining om was om die kinders uit te hou. Volgens Jo-Anne is haar seun, Johnny (27), gebroke na sy enigste kind se dood. “Dit is ŉ deel van sy lewe, ŉ deel van hóm wat net nie meer daar is nie. Hy hanteer dit glad nie goed nie,” het sy gesê. “Suzette het nog nie eintlik uiting haar emosies gegee nie. Sy is net baie stil. Ek dink die skok en trauma van Nathan se dood is nog te veel vir haar om te verwerk.” Jo-Anne het gesê hulle sal Nathan onthou vir die vriendelike en tevrede seuntjie wat hy was. “Hy was baie soet en so vriendelik. En hy was mal oor water en wou altyd in die bad speel met sy speelgoed,” het sy gesê. Sy het namens die familie almal bedank vir hul boodskappe van ondersteuning, asook almal wat bygedra het tot die begrafniskoste. “Dit beteken vir ons so baie en ons waardeer elke oproep en SMS.” Nathan sal om 12:00 uit die Gereformeerde Kerk Potchefstroom begrawe word.